Quoties eos qui diuino cultui mancipantur in religione christiana Deo adiuuante proficere cognoscimus, a nobis qui in ecclesia Dei ministerio qualitercumque pastorali cura uigilamus, non solum eis est adgaudendum, sed etiam consiliis et auxiliis propensius est subueniendum. Quapropter ego Stephanus, Eduorum Dei gratia episcopus, attendens sancti Symphoriani clericos regularem uitam non solum habitu suscepisse, sed et corde eam sequi et opere, ne tanti boni expers remaneam, aliqua bonorum ecclesiae nostrae portione religioni statui communicare. Communicato igitur clericorum nostrorum consilio, praedictae sancti Symphoriani ecclesiae, ad usum uidelicet clericorum regulariter in eadem Deo famulantium, donamus, concedimus iureque perpetuo habendas firmamus ecclesiam de Draciaco, ecclesiam de Beneiis, ecclesiam de Anuleio, saluis ecclesiae nostrae redditibus et episcopali authoritate.